謝查元吉借示傃軒今是齋巢室三書
作者：項安世
朝代：宋

paragraphs: 堂堂傃軒翁，學古無不探。
詁訓尊六經，文章妙瞿曇。
大兒號今是，思若春波涵。
最長作千百，時用經訓參。
猶子號巢室，清甚寒泉甘。
尤善賦五七，每于禪悅耽。
各得一翁體，與翁名字三。
我生在翁後，鶴化無留驂。
今是亦已往，龍亡空故潭。
猶能及巢室，朝暮聞其談。
結交盡前輩，舊事多所諳。
五斗驅我行，歸來哭空龕。
故園但喬木，後生誰指南。
今年四月尾，暑氣如焚惔。
慇懃小巢室，浩蕩傾籝甔。
併持三篋來，爲飽千里婪。
倒海見珠瑇，連山閲楩楠。
歛袵不知熱，醉心常自酣。
門前日熇熇，門內風毿毿。
清晨送書去，過午忽不堪。
始悟歲方燠，雩祈遍精藍。
誰能寫此書，長使雨我菴。